Document ID: 32008D0463

KOMISSION PÄÄTÖS,
tehty 17 päivänä kesäkuuta 2008,
eräistä Kiinasta tuotavien eläinperäisten tuotteiden suojatoimenpiteistä tehdyn päätöksen 2002/994/EY muuttamisesta
(tiedoksiannettu numerolla K(2008) 2483)
(ETA:n kannalta merkityksellinen teksti)
(2008/463/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 6 kohdan,
sekä katsoo seuraavaa:
(1)
Eräistä Kiinasta tuotavien eläinperäisten tuotteiden suojatoimenpiteistä tehty komission päätös 2002/994/EY (2) koskee kaikkia Kiinasta tuotuja eläinperäisiä tuotteita, jotka on tarkoitettu elintarvikkeeksi tai rehuksi.
(2)
Edellä mainitun päätöksen 3 artiklan mukaan jäsenvaltioiden on sallittava kyseisen päätöksen liitteessä olevassa II osassa lueteltujen tuotelähetysten tuonti, kun niihin on liitetty Kiinan toimivaltaisen viranomaisen antama vakuutus siitä, että kullekin lähetykselle on ennen sen matkaan lähettämistä tehty kemiallinen testi sen varmistamiseksi, että kyseiset tuotteet eivät vaaranna ihmisten terveyttä. Kyseinen testi on suoritettava erityisesti kloramfenikolin sekä nitrofuraanin ja sen aineenvaihduntatuotteiden havaitsemiseksi.
(3)
Eräissä Kiinasta tuoduissa vesiviljelystä saaduissa kalastustuotteissa on kuitenkin nyt havaittu myös malakiittivihreän ja kristallivioletin jäämiä. Sen vuoksi päätöksen 2002/994/EY 3 artiklaa olisi muutettava sisällyttämällä siihen vesiviljelystä saatujen kalastustuotteiden testaus kyseisten aineiden osalta.
(4)
On aiheellista säätää siirtymäkaudesta sellaisten vesiviljelystä saatujen kalastustuotteiden lähetysten tuonnin sallimiseksi, joihin ei ole liitetty malakiittivihreän ja kristallivioletin jäämiä koskevan testin tuloksia, sillä edellytyksellä, että jäsenvaltiot varmistavat, että kyseisille lähetyksille tehdään asianmukaiset testit yhteisöön saapumisen yhteydessä.
(5)
Sen vuoksi päätöstä 2002/994/EY olisi muutettava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2002/994/EY 3 artikla seuraavasti:
”3 artikla
Jäsenvaltioiden on sallittava liitteessä olevassa II osassa lueteltujen tuotelähetysten tuonti, kun niihin on liitetty Kiinan toimivaltaisen viranomaisen antama vakuutus siitä, että kullekin lähetykselle on ennen sen matkaan lähettämistä tehty kemiallinen testi sen varmistamiseksi, että kyseiset tuotteet eivät vaaranna ihmisten tai eläinten terveyttä. Tämä kemiallinen testi on suoritettava kaikille liitteessä olevassa II osassa luetelluille tuotteille erityisesti kloramfenikolin sekä nitrofuraanin ja sen aineenvaihduntatuotteiden esiintymisen toteamiseksi. Lisäksi liitteessä olevassa II osassa tarkoitetut vesiviljelystä saadut kalastustuotteet on testattava malakiittivihreän ja kristallivioletin sekä niiden aineenvaihduntatuotteiden esiintymisen osalta. Näiden kemiallisten testien tulokset on sisällytettävä kyseiseen vakuutukseen.”
2 artikla
1. Jäsenvaltiot voivat sallia sellaisten vesiviljelystä saatujen kalastustuotteiden tuonnin Kiinasta, joiden mukana ei ole malakiittivihreän ja kristallivioletin sekä niiden aineenvaihduntatuotteiden esiintymisen osalta tehdyn kemiallisen testin tuloksia, enintään kuuden viikon ajan tämän päätöksen voimaantulosta edellyttäen, että tuojajäsenvaltio varmistaa, että kullekin näistä tuotteista tehdään testi malakiittivihreän ja kristallivioletin sekä niiden aineenvaihduntatuotteiden esiintymisen osalta.
2. Kaikki tämän artiklan 1 kohdassa tarkoitetun testauksen soveltamisesta aiheutuvat menot veloitetaan lähettäjältä, vastaanottajalta tai jommankumman edustajalta.
3 artikla
Tätä päätöstä sovelletaan 1 päivästä heinäkuuta 2008.
4 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä kesäkuuta 2008.

Labels: 17
16
3
6
18